Document ID: 32005R1418

UREDBA KOMISIJE (ES) št. 1418/2005
z dne 29. avgusta 2005
o odstopanju od Uredbe Sveta (ES) št. 1782/2003 glede začetka obdobja za določena plačila
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1782/2003 z dne 29. septembra 2003 o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete ter o spremembi uredb (EGS) št. 2019/93, (ES) št. 1452/2001, (ES) št. 1453/2001, (ES) št. 1454/2001, (ES) št. 1868/94, (ES) št. 1251/1999, (ES) št. 1254/1999, (ES) št. 1673/2000, (EGS) št. 2358/71 in (ES) št. 2529/2001 (1) ter zlasti členov 145(q) in 155 Uredbe,
ob upoštevanju naslednjega:
(1)
V skladu s poglavjem 7 naslova IV Uredbe (ES) št. 1782/2003 so proizvajalci mleka upravičeni do premije za mlečne proizvode in do dodatnih plačil. Na podlagi člena 28(2) te uredbe se izplačilo navedenih premij in plačil opravi enkrat letno v obdobju, ki se začne 1. decembra in zaključi 30. junija v naslednjem koledarskem letu.
(2)
Kljub neposrednim podporam, izplačanim proizvajalcem, bi lahko znižanje cen na trgu mleka kratkoročno negativno vplivalo na finančni položaj proizvajalcev mleka, saj so te podpore izplačane le na točno določene datume v letu. Da bi se lahko odzvale na trenutne razmere, je več držav članic zaprosilo Komisijo, da sprejme nujne ukrepe za odpravo tega tveganja. Predčasni začetek obdobja za izplačilo neposrednih podpor v sektorju mleka je v tem primeru ustrezen ukrep. Vendar ga zaradi proračunskih razlogov ne bo mogoče izvršiti pred 16. oktobrom 2005.
(3)
Posledica izvajanja Uredbe (ES) št. 1782/2003 in zlasti člena 28(2) Uredbe je tudi odložitev, glede na prejšnje določbe, datuma, po katerem se lahko opravijo plačila zlasti premij za ovce in koze ter plačila za goveje meso. Da odložitev teh datumov plačila ne bi vplivala na finančni položaj kmetov, ki gojijo ovce in koze ter krave dojilje, je več držav članic zaprosilo Komisijo, da sprejme prehodne ukrepe. Prestavitev začetka obdobja za izplačilo premij za ovce in koze ter premij za krave dojilje, določenih v poglavju 11 naslova IV in členu 125 Uredbe (ES) št. 1782/2003, na 1. november je v tem primeru ustrezen ukrep.
(4)
Pod temi pogoji je za leto 2005 treba določiti odstopanje glede obdobja plačil iz člena 28 Uredbe (ES) št. 1782/2003 kar zadeva premije in plačila iz poglavij 7 in 11 naslova IV ter člena 125 te uredbe.
(5)
Ukrepi, predvideni s to uredbo, so v skladu z mnenjem Upravljalnega odbora za neposredna plačila -
SPREJELA NASLEDNJO UREDBO:
Člen 1
Z odstopanjem od člena 28(2) Uredbe (ES) št. 1782/2003 se za leto 2005 za začetek obdobja plačil premij za mlečne proizvode in dodatnih plačil iz poglavja 7 naslova IV navedene uredbe določi 16. oktober.
Člen 2
Z odstopanjem od člena 28(2) Uredbe (ES) št. 1782/2003 se za leto 2005 za začetek obdobja plačil premij za ovce in koze iz poglavja 11 naslova IV navedene uredbe ter premij za krave dojilje iz člena 125 te uredbe določi 1. november.
Člen 3
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 29. avgusta 2005

Labels: 17
19
5
6